section_heading: Životopis
paragraph_text: Krajem 1963. godine objavljen je i drugi EP no nije odjeknuo tako dobro kao prethodni. Jedina dobra stvar, koja će čini se Metikoša nahraniti samopouzdanjem i pokazati mu kamo krenuti, je činjenica da je izdavač odlučio uključiti i "Pourqui", skladbu koja se vodi kao njegov skladateljski debut. No, skladanje, barem kao konačan životni poziv, pričekat će sedamdesete, vrijeme do kada će se Karlov nemirni duh ispuhati u pustolovinama što će mu donijeti reputaciju ekstravagantnog rokera i lomitelja ženskih srdaca.